301/2018

Útdráttur

Kærður var úrskurður héraðsdóms þar sem máli B á hendur H o.fl. var vísað frá dómi. B krafðist þess fyrir Landsrétti að tveimur nánar tilgreindum úrlausnum þinglýsingarstjóra yrði hrundið og að annars vegar kaupsamningur og hins vegar afsal yrði afmáð úr veðmálaskrá fasteignarinnar A. Í úrskurði Landsréttar sagði að B hefði ekki haft uppi kröfu í héraði um að úrlausn þinglýsingarstjóra 22. september 2017 yrði hrundið og afsal afmáð úr veðmálaskrá umræddrar fasteignar. Krafa þar um gæti því ekki komist að fyrir Landsrétti. Þá hefði B í kröfugerð sinni til Landsréttar krafist efnislegrar úrlausnar um þær dómkröfur sínar sem vísað var frá héraðsdómi með hinum kærða úrskurði. Var talið að kröfugerð með þeim hætti í kærumáli vegna úrskurðar um frávísun fengist ekki staðist. Var málinu því vísað frá Landsrétti.

Úrskurður Landsréttar

Landsréttardómararnir Á-kk-nf H-kk-nf, H-kvk-nf Þ-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 15. mars 2018. Kærumálsgögn bárust réttinum 28. sama mánaðar. Kærður er úrskurður Héraðsdóms Reykjavíkur 2. mars 2018, í málinu nr. T3/2017, þar sem kröfu sóknaraðila var vísað frá dómi. Kæruheimild er í 5. mgr. 3. gr. þinglýsingalaga nr. 39/1978. 2 Sóknaraðili krefst þess að hinum kærða úrskurði verði hrundið og breytt þannig að úrlausn þinglýsingarstjóra 26. júlí 2017 verði hrundið og skjal nr. E0044959/2017 (kaupsamningur) verði afmáð úr veðmálaskrá fasteignarinnar að Aflagranda 40, Reykjavík, fnr. 2025405, íbúð 0206, sem og að úrlausn þinglýsingarstjóra 22. september 2017 verði hrundið og skjal nr. 441E009662/2017 (afsal) verði afmáð úr veðmálaskrá sömu fasteignar. Þá er krafist málskostnaðar fyrir héraðsdómi auk kærumálskostnaðar.

3 Varnaraðili krefst þess aðallega að kæru sóknaraðila verði vísað frá Landsrétti, en til vara að hinn kærði úrskurður verði staðfestur. Þá er krafist kærumálskostnaðar.

Málsatvik og sönnunarfærsla

4 Málsatvikum er lýst í hinum kærða úrskurði. Sóknaraðili hefur lagt fyrir Landsrétt tilkynningu til Sýslumannsins á höfuðborgarsvæðinu um kæru 27. mars 2018, samkvæmt 3. gr. laga nr. 39/1978. Kemur þar fram að sóknaraðili krefjist þess meðal annars fyrir héraðsdómi að framangreindum úrlausnum þinglýsingarstjóra frá 26. júlí 2017 og 22. september 2017 verði hrundið og kaupsamningur og afsal, sem málið varðar, verði afmáð úr veðmálaskrá.

Málsástæður aðila

Málsástæður sóknaraðila

5 Sóknaraðili reisir kröfur sínar á því að héraðsdómari hafi ranglega vísað máli þessu frá dómi á þeim grunni að sóknaraðili hafi ekki lengur lögvarða hagsmuni af því að fá aflýst kaupsamningi um fasteignina sem um ræðir. Hann telur nauðsynlegt að úrskurðað verði um kröfu sína þar að lútandi þótt afsal hafi leyst kaupsamninginn af hólmi. Ekki sé nægjanlegt að fá hrundið úrlausn þinglýsingarstjóra 22. september 2017, enda myndu eldri úrlausnir þinglýsingarstjóra þá öðlast gildi á nýjan leik.

6 Sóknaraðili krefst þess jafnframt fyrir Landsrétti að úrlausn þinglýsingarstjóra um að þinglýsa afsali 22. september 2017 verði hrundið og afsal afmáð úr veðmálabók fasteignarinnar. Telur sóknaraðili þá kröfu leiða af kröfu sinni um að úrlausn þinglýsingarstjóra um að þinglýsa kaupsamningi verði hrundið, enda varði hún sömu lögskipti milli sömu aðila. Krafan rúmist því innan upphaflegrar kröfugerðar sóknaraðila fyrir héraðsdómi.

Málsástæður varnaraðila

7 Varnaraðilar reisa frávísunarkröfu sína á því að héraðsdómur hafi ekki skorið úr um það hvort orðið skuli við kröfu sóknaraðila um að framangreindum kaupsamningi verði aflýst. Því geti krafan ekki komið til efnisúrlausnar fyrir Landsrétti. Ekki verði heldur leyst úr kröfu um að úrlausn þinglýsingarstjóra um að þinglýsa afsali verði hrundið, enda hafi hún ekki verið höfð uppi fyrir héraðsdómi.

8 Um varakröfu sína vísa varnaraðilar til forsendna hins kærða úrskurðar.

Niðurstaða

9 Sem að framan er rakið krefst sóknaraðili þess fyrir Landsrétti að úrlausn þinglýsingarstjóra 22. september 2017 verði hrundið og að afsal verði afmáð úr veðmálaskrá fasteignarinnar að Aflagranda 40, Reykjavík, íbúð 0206. Krafan var ekki höfð uppi við meðferð málsins í héraði en fyrir liggur að sóknaraðili hefur nú borið úrlausn þinglýsingarstjóra að þessu leyti undir héraðsdóm. Þykja skilyrði 2. mgr. 163. gr. laga nr. 91/1991, um meðferð einkamála, ekki standa til þess að krafan komist að fyrir Landsrétti í máli þessu.

10 Í kröfugerð sinni til Landsréttar krefst sóknaraðili efnislegrar úrlausnar um þær dómkröfur sínar á hendur varnaraðilum sem vísað var frá dómi með hinum kærða úrskurði. Kröfugerð með þessum hætti í kærumáli vegna úrskurðar um frávísun fær ekki staðist, sbr. dóm Hæstaréttar í málinu nr. 482/2005.

11 Með vísan til framangreinds verður málinu vísað frá Landsrétti.

12 Sóknaraðilar greiði varnaraðilum kærumálskostnað eins og í úrskurðarorði greinir.

Úrskurðarorð:

Máli þessu er vísað frá Landsrétti.

Sóknaraðili, Byggingarsamvinnufélagið Samtök aldraðra, greiði varnaraðilum, H-kvk-þgf K-kvk-þgf O-kvk-þgf, G-kvk-þgf E-kvk-þgf, G-kk-þgf Þ-kk-þgf, B-kk-þgf Á-kk-þgf G-kk-þgf, E-kvk-þgf Þ-kvk-þgf, M-x-x Þ-kk-þgf og B-kk-þgf Þ-kk-þgf Þ-kk-þgf, hverjum fyrir sig 50.000 krónur í kærumálskostnað.